જો કે પૈસાનું આયોજન અનિલે બહુ કરેલું છે, એટલી રાહત છે. પણ અનિલે મારા નામે મૂકેલા પૈસા જ આજે, મેં એને આપઘાતની પ્રેરણા આપવાના કેસમાં હું વાપરી રહી છું. જીવનની કરુણતા જુએ છે ને તું! આ વાત તને બહુ સરળતાથી કહી શકાય છે, કારણ કે અત્યારે મને સમજી શકે તેવું કોઈ હોય, તો એ એક તું જ છે. મમ્મી મને સમજી શકે છે, પણ હું એને મારી મુશ્કેલીઓ કહી શકતી નથી. અમારી વચ્ચેનો ‘મને કંઈ ખબર નથી’નો પરદો હજુ આટલાં વર્ષે પણ અકબંધ છે! એની આંખમાં, એના વર્તનમાં હું મારી પરિસ્થિતિ પ્રતિબિંબિત થતી જોઉં છું, તો મમ્મીની ચિંતા થાય છે. તારી વાત જુદી છે. તું આટલી દૂર હોવા છતાં મારી અત્‍યંત નજીક છે, અને આમાં સીધી રીતે સંડોવાયેલી ન હોવાથી જ તું કદાચ મને સારી રીતે સમજી શકે છે, સમભાવપૂર્ણ દૃષ્ટાભાવથી બધું જોઈ શકે છે.